Louw, Jacobus Gidion (2014-12)
AFRIKAANSE OPSOMMING: Moederlike drankgebruik gedurende swangerskap en die gevolge daarvan word wêreldwyd met groeiende kommer beskou. Dit is ook as 'n wesenlike probleem in Suid-Afrika geïdentifiseer, met van die hoogste voorkomssyfers van Fetale Alkohol Spektrumafwykings (FASA) wat in Suid-Afrika aangeteken is. Die primêre doel van hierdie studie was om, in 'n Suid-Afrikaanse gemeenskap in die Noord Kaap provinsie, die persepsie van persoonlike en algemene risiko van drink tydens swangerskap onder vrouens, te ondersoek. Die sekondêre doelstellings was om vas te stel of daar bewyse van onrealistiese optimisme is; te bepaal of daar persoonlike eienskappe is wat korreleer met 'n hoë of lae risiko-persepsie, en om ook die vroue se kennis van Fetale Alkohol Spektrumafwykings (FASA) te ondersoek. 128 vroue van De Aar in die Noord-Kaap is gewerf om aan die studie deel te neem. Die gebied het 'n hoë FASA voorkoms, en dus ook alkoholgebruik tydens swangerskap. Deelnemers het voorheen deelgeneem aan 'n FASA voorkomingsprogram. Vraelyste is voltooi rakende die persepsie van die risiko vir 'n deelnemer se eie kind sou sy tydens swangerskap drink, en die risiko vir ander se kinders, sou hulle tydens swangerskap drink. Die vraelys het ook vrae oor FASA kennis en demografiese veranderlikes ingesluit. Deelnemers was tussen 18 en 44 jaar oud en het hoë vlakke van werkloosheid gerapporteer. Meeste vrouens het meer as een kind gehad en 7.8% het 'n kind wat met FASA gediagnoseer is gehad. Geen bewyse vir onrealistiese optimisme is gevind nie. Meervoudige regressie-ontleding het bevind dat beide FASA-kennis en die persepsie van hoe maklik dit vir "n deelnemer self sou wees om op te hou drink, beduidende voorspellers vir beide persoonlike en algemene risiko is. 'n Model wat die persepsie van algemene risiko, FASA-kennis en die persepsie van hoe maklik 'n deelnemer self kan ophou drink, het die grootste variansie in die persepsie van persoonlike risiko verduidelik (66,4 %). Persepsie van persoonlike risiko op sy eie, was die sterkste voorspeller van die persepsie van algemene risiko, opsigself verantwoordelik vir 56,1% van die variansie. Daar was geen beduidende korrelasie tussen die verloop van tyd en FASA kennis nie, maar moontlike gapings in die kennis van FASA is geïdentifiseer. Die studie bied 'n oorsig van die persepsie van die risiko van drankgebruik tydens swangerskap in die teikenbevolking. Dit stel ook verbeteringe vir die navorsingsmetodiek voor vir toekomstige navorsing.
Please refer to this item in SUNScholar by using the following persistent URL: http://hdl.handle.net/10019.1/95915